รัฐบาลเดินหน้าจัดทำพระไตรปิฎก ฉบับภาษาอังกฤษ ถวายพระราชกุศลและเฉลิมพระเกียรติ
นายวิษณุ เครืองาม รองนายกรัฐมนตรี ประชุมคณะกรรมการอุปถัมภ์โครงการจัดทำพระไตรปิฎก ฉบับภาษาอังกฤษ  เปิดเผยว่า ที่ประชุมมีมติเห็นชอบแผนการดำเนินงานโครงการจัดทำพระไตรปิฎก ฉบับภาษาอังกฤษ  ประจำปี 2565  และเพื่อให้การจัดทำพระไตรปิฎก ฉบับภาษาอังกฤษ เป็นไปอย่างมีประสิทธิภาพ ที่ประชุมจึงได้มีมติเห็นชอบให้แต่งตั้งคณะอนุกรรมการ ซึ่งเป็นผู้ทรงคุณวุฒิที่มีความเชี่ยวชาญการแปลและบรรณาธิการร่วมในการจัดทำพระไตรปิฎกดังกล่าว จำนวน 2 คณะ ได้แก่ คณะอนุกรรมการแปลพระไตรปิฎก ฉบับภาษาอังกฤษ โดยมีพระพรหมบัณฑิต เป็นประธานอนุกรรมการ และพระศรีธวัชเมธี เป็นอนุกรรมการและเลขานุการ และผู้ทรงคุณวุฒิ รวมจำนวนทั้งสิ้น 69 รูป/คน  คณะอนุกรรมการบรรณาธิการพระไตรปิฎก ฉบับภาษาอังกฤษ  โดยมีพระพรหมบัณฑิต เป็นประธานอนุกรรมการ และพระเทพเวที  เป็นอนุกรรมการและเลขานุการและผู้ทรงคุณวุฒิ รวมจำนวน 32 รูป/คนนอกจากนี้ ที่ประชุมยังได้มีมติเห็นชอบการขอพระราชทานโครงการจัดทำพระไตรปิฎก ฉบับภาษาอังกฤษ ไว้ในพระบรมราชูปถัมภ์ และเพื่อให้การจัดทำดำเนินงานไปอย่างมีประสิทธิภาพและสมพระเกียรติ ยังเห็นชอบให้มีการดำเนินการขอพระราชทานกราบบังคมทูลสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เป็นที่ปรึกษาโครงการจัดทำพระไตรปิฎกฉบับภาษาอังกฤษ  ในนามรัฐบาล